Spenna var í leik Tindastóls og Njarðvíkur í undanúrslitum úrvalsdeildar karla í körfubolta í gærkvöldi. Tvíframlengja varð leikinn.
Þetta var annar leikur liðanna í undanúrslitum, en Tindastóll vann þann fyrsta í Njarðvík. Lengi vel leit út fyrir að Njarðvík myndi landa sigrinum í gærkvöldi og voru þeir með 18 stiga forskot fyrir lokafjórðunginn. Tindastóll átti hins vegar magnaða endurkomu og skoraði 40 stig gegn 22 í lokafjórðungnum og jafnaði metin og við tók framlenging. Hvort lið skoraði 9 stig í framlengingunni og aftur var framlengt. Þar voru það Stólarnir sem voru mun sterkari og þeir unnu að lokum 9 stiga sigur, 116-107. Tindastóll er því 2-0 yfir í einvíginu en vinna þarf þrjá leiki til að komast í úrslit. Næsti leikur liðanna er í Njarðvík á miðvikudagskvöld. Það er nóg að gera hjá körfuboltaliðum Njarðvíkur því í kvöld er þriðji úrslitaleikur Njarðvíkur og Hauka um Íslandsmeistaratitil kvenna. Leikið er að Ásvöllum og er staðan í einvígi liðanna 1-1.
Tvö lið voru send í sumarfrí í úrslitakeppni karla í handbolta. Valur vann Fram í 8-liða úrslitum 36-31 og vann einvígi liðanna 2-0. Hið sama gerði ÍBV gegn Stjörnunni. ÍBV vann annan leik liðanna í Garðabæ í gær, 36-27, og einvígið 2-0. Í kvöld mætast svo KA og Haukar á Akureyri og Selfoss og FH á Selfossi. KA er 1-0 yfir gegn Haukum og Selfoss leiðir 1-0 gegn FH, og geta bæði lið komast áfram í undanúrslit með sigri í kvöld.
Óvænt úrslit urðu í Bestu deild karla í fótbolta í gærkvöld, en tveir leikir voru í annarri umferð mótsins í gærkvöldi. ÍA lagði Íslands- og bikarmeistara Víkings að velli örugglega, með þremur mörkum gegn engu. Þá vann Valur Keflavík 1-0. Fyrr í gær vann Stjarnan Leikni 3-0 og KA vann ÍBV með sömu markatölu. Valur og KA eru bæði með 6 stig eftir tvo leiki en í kvöld mætast FH og Fram, sem töpuðu bæði í fyrstu umferð, og KR og Breiðablik, sem bæði unnu leiki sína í fyrstu umferð.
Úrslitaeinvígið um Íslandsmeistaratitil kvenna í blaki hófst svo í gær. Þar mætast KA og Afturelding og vann KA örugglega á heimavelli sínum, 3-0. Vinna þarf þrjá leiki til að verða Íslandsmeistari og er næsti leikur annað kvöld í Mosfellsbæ.

Tindastóll er kominn í góða stöðu í undanúrslitum úrvalsdeildar karla í körfubolta eftir sigur á Njarðvík í tvíframlengdum leik á Sauðárkróki í gærkvöldi.